**RAPORT PRIVIND SITUAŢIA HIDROMETEOROLOGICĂ ŞI A CALITĂȚII MEDIULUI**

**în intervalul 10.12.2018, ora 8.00 – 11.12.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.12.2018, ora 7.00**

**RÂURI**

Debitele au fost, în general, staţionare, exceptând râurile din bazinele hidrografice: Suceava, Moldova și Bistriţa unde au fost în creștere, ca urmare a precipitațiilor lichide prognozate, cedării apei din stratul de zăpadă și propagării.

Izolat, s-au înregistrat creşteri uşoare de niveluri şi debite ca urmare a precipitaţiilor căzute în interval şi evoluţiei formaţiunilor de gheaţă, pe unele râuri din nordul şi centrul ţării.

Debitele se situează la valori cuprinse între 30-80% din mediile multianuale lunare, mai mari pe râurile din bazinele: Suceava, Moldova, Trotuș, cursul mijlociu și inferior al Siretului şi pe unele râuri din Dobrogea şi mai mici pe râurile din bazinele hidrografice: Lăpuș, Barcău, Crișul Negru, Crișul Alb, Bistra, Moravița, Nera, Bârlad, Jijia și pe unele râuri din bazinul Mureșului (Comlod, Feernic, Secaș, Ampoi, Râul Mare, Râul Galben), bazinul mijlociu și inferior al Oltului și bazinele superioare ale Argeșului și Ialomiței.

Formațiunile de gheață (gheață la maluri, năboi, pod de gheață) au fost în diminuare și eliminare.

Nivelurile pe râuri la staţiile hidrometrice se situează sub **COTELE DE ATENŢIE.**

Debitele vor fi, în general, staționare.

Sunt posibile creşteri ușoare de niveluri şi debite pe unele râuri mici din zonele de deal şi de munte ca urmare a precipitaţiilor prognozate, cedării apei din stratul de zăpadă şi propagării.

Formaţiunile de gheaţă se vor menține fără modificări importante.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 10 – 11.12.2018 a fost în creştere, având valoarea de 3.100 m3/s, sub media multianuală a lunii decembrie (5.200 m3/s).

În aval de Porţile de Fier debitele au fost în scădere pe sectorul Gruia – Vadu Oii și relativ staționare pe sectorul Brăila – Tulcea.

Debitul la intrarea în ţară (secţiunea Baziaş) va fi în creştere (3.200 m3/s).

În aval de Porţile de Fier debitele vor fi în creştere la Gruia, în scădere pe sectorul Calafat – Galaţi şi staţionare pe sectorul Isaccea – Tulcea.

**2.** **Situaţia meteorologică în intervalul 10.12.2018, ora 8.00 – 11.12.2018, ora 6.00**

**ÎN ŢARĂ**

Vremea a fost în general închisă, iar valorile termice diurne au continuat să se situeze în cea mai mare parte a țării în jurul celor climatologic specifice datei, chiar dacă, în regiunile estice au marcat o scădere față de ziua anterioară, local semnificativă (unde s-au înregistrat temperaturi cu până la 7 grade mai coborâte decât cele normale). S-au semnalat precipitații slabe în nord-vestul și centrul țării, pe arii mai restrânse în vest și nord-est și izolat în sud. Acestea au fost mixte în Transilvania, predominant sub formă de ploaie în Moldova și Crișana și doar ploi în rest. La munte a nins. Pe suprafețe mici, în centrul Moldovei, s-a format polei. În restul teritoriului a fost ceață, local persistentă și doar izolat asociată cu chiciură. Vântul a suflat slab și moderat, cu unele intensificări în sud-vest și pe crestele montane. Stratul de zăpadă s-a menținut local la munte unde măsura - în platformele stațiilor meteo - până la 66 cm în Munții Bucegi, la peste 2000 m altitudine și izolat în nordul Moldovei, până la 4 cm. Temperaturile maxime s-au încadrat între -1 grad la Negrești și 12 grade la Târgu Jiu și Drobeta-Turnu Severin, iar la ora 06.00 se înregistrau -2 grade la Șiria, Sânnicolau Mare, Chișineu Criș, Voineasa, Ocna Șugatag, Jimbolia și Corugea și  5 grade la Drobeta Turnu Severin și Pătârlagele.

**Observație:** începând de ieri de la ora 06.00 au fost în vigoare 29 de mesaje de atenționare cod galben privind fenomene meteorologice periculoase imediate, câte 9 emise de SRPV Bacău și CNPM pentru Muntenia, 8 de SRPV Constanța, 2 de SRPV Craiova și 1 de SRPV Cluj.

**LA BUCUREŞTI**

Valorile termice diurne, deși ușor mai coborâte decât cele înregistrate în ziua anterioară au continuat să se situeze în jurul celor climatologic specifice datei. Înnorările au fost în general persistente și s-a semnalat ceață în prima parte a zilei și din nou în orele serii. Vântul a suflat slab. Temperatura maximă a fost de 3 grade la Băneasa, 4 grade la Filaret și 5 grade la Afumați, iar la ora 06.00 era 1 grad la Afumați și 2 grade la Băneasa și Filaret.

**3. Prognoza meteorologică în intervalul 11.12.2018, ora 8.00 – 12.12.2018, ora 8.00**

**ÎN ŢARĂ**

Vremea va fi în general închisă și temporar se vor semnala precipitații în vestul și nord-vestul țării, local în centru și sud-est și doar izolat în rest. Pe parcursul zilei acestea vor fi predominant sub formă de ploaie în Banat și Crișana, mixte în Maramureș, Transilvania și Muntenia și izolat în Oltenia, iar în Dobrogea doar sub formă de ploaie, însă noaptea se vor transforma treptat în lapoviță și mai ales ninsoare. La munte va ninge. Pe suprafețe mici va fi polei și ghețuș. Vântul va sufla slab și moderat cu unele intensificări la munte, precum și în regiunile sud-vestice și pe litoral. Regimul termic va fi caracterizat de valori ce se vor situa în jurul mediilor multianuale specifice datei, cu maxime între 0 și 7 grade, iar minime între -7 și 1 grad. Dimineața, izolat, în  special în sud-est va fi ceață.

**LA BUCUREŞTI**

Vremea va fi în general închisă, iar regimul termic apropiat de cel normal pentru a doua decadă a lunii decembrie. Temporar se vor semnala precipitații slabe, ziua sub formă de ploaie și trecător lapoviță și ninsoare, iar seara și noaptea, mai ales ninsoare. Vântul va sufla slab până la moderat. Temperatura maximă va fi de 3...4 grade, iar cea minimă de -2...-1 grad.

***II. CALITATEA APELOR***

Nu s-au înregistrat evenimente deosebite.

***III. CALITATEA MEDIULUI***

1. **În domeniul aerului**

Nu s-au înregistrat evenimente deosebite.

**2. În domeniul solului şi vegetaţiei**

***Comisariatul Județean Teleorman din cadrul Gărzii Naționale de Mediu și Agenția pentru Protecția Mediului Teleorman*** informează despre producerea, la data de 10.12.2018, la ora 10.30, unei poluări accidentale a solului cu 50 l apă sarată si 80 l de titei, din cauza unei avarii la conducta de transport de la sonda 2041 bis la parcul 3 Videle, apartinand SC OMV Petrom S.A. Suprafata afectata: 10 mp teren agricol. Măsuri întreprinse: s-a oprit pomparea, s-a aplicat șarniera, s-a împrăștiat material absorbant.

***Comisariatul Județean Giurgiu din cadrul Gărzii Naționale de Mediu și Agenția pentru Protecția Mediului Giurgiu*** informează despre producerea, la data de 10.12.2018, la ora 09.30, unei poluări accidentale a solului cu 2.000 litri apă de zăcământ și 300 litri țiței din cauza avariei unei conducte de pompare aparținând SC OMV Petrom SA, zona Roata. A fost afectată o supraf. de cca 2.000 mp teren necultivat, proprietate privată. Măsuri întreprinse: oprirea pompării, izolarea zonei, captarea și vidanjarea poluantului, împrăștierea de material absorbant.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE